**Τετάρτη, 20 Οκτωβρίου 2021**

**ΔΕΛΤΙΟ ΤΥΠΟΥ**

**Το μεγαλύτερο πάρκο των Μεσογείων δημιουργεί ο Δήμος Παλλήνης**

* ***Μελετήθηκε από τον Δήμο – Υπογράφηκε η Προγραμματική Σύμβαση χρηματοδότησης από την Περιφέρεια Αττικής***

Στην υπογραφή της Προγραμματικής Σύμβασης για τη χρηματοδότηση της κατασκευής του **Αστικού Άλσους Πανοράματος Παλλήνης**, έκτασης περίπου **60 στρεμμάτων**, προχώρησαν την Τετάρτη 20 Οκτωβρίου 2021, ο Περιφερειάρχης Αττικής, **Γιώργος Πατούλης** και ο Δήμαρχος Παλλήνης, **Θανάσης Ζούτσος**.

Το έργο, **προϋπολογισμού 1.000.000 ευρώ**, μελετήθηκε και θα κατασκευαστεί από τον Δήμο Παλλήνης. Αποτελεί μια από τις **δεσμεύσεις** του Δημάρχου Παλλήνης, **Θανάση Ζούτσου**.

Με την υπογραφή της, εξασφαλίστηκε η χρηματοδότηση, ύψους 750.000 ευρώ από την Περιφέρεια Αττικής, ενώ ο Δήμος Παλλήνης, θα συμβάλλει με 250.000 ευρώ, από ιδίους πόρους. Πλέον, **ξεκινούν** **οι διαδικασίες για τη δημοπράτηση** του έργου.

Η Προγραμματική Σύμβαση υπογράφηκε στο γραφείο του Αντιπεριφερειάρχη Ανατολικής Αττικής, **Θανάση Αυγερινού**.

Πρόκειται για το μεγαλύτερο και πιο σύγχρονο δημοτικό πάρκο του Δήμου Παλλήνης, αλλά και της ευρύτερης περιοχής των Μεσογείων καθώς επίσης και **μια από τις πιο σημαντικές παρεμβάσεις αναδάσωσης, προστασίας και ανάδειξης του Πεντελικού Όρους**.

Προβλέπεται εκτεταμένη **φύτευση** περισσοτέρων των **1.000 δέντρων** και θάμνων ενώ μεταξύ άλλων, θα τοποθετηθούν κιόσκια, τραπεζόπαγκοι, παγκάκια, βρύσες καθώς και υπαίθριο γυμναστήριο. Το πάρκο θα διαθέτει **πλήρες δίκτυο πυρόσβεσης**, ύδρευσης και άρδευσης, αντιπυρική ζώνη και τάφρο ομβρίων.

**Από το Γραφείο Τύπου**